

VLADA REPUBLIKE HRVATSKE

Zagreb, 27. travnja 2023.

**PREDLAGATELJ:** Ministarstvo financija

**PREDMET:** Interpelacija o radu Vlade Republike Hrvatske radi postupanja Vlade Republike Hrvatske vezanih uz potporu bankama koju je Vlada Republike Hrvatske dala u postupku pred sudom EU po predmetu C-567/20 te radi sporazuma Vlade Republike Hrvatske i banaka na temelju kojeg su OTP, RBA, PBZ, ZABA, Erste i Sberbank odustale od tužbe protiv Republike Hrvatske (predlagatelji: 21 zastupnik u Hrvatskome saboru) – Izvješće Vlade Republike Hrvatske

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

KLASA:

URBROJ:

Zagreb,

**PREDSJEDNIKU HRVATSKOGA SABORA**

PREDMET: Interpelacija o radu Vlade Republike Hrvatske radi postupanja Vlade Republike Hrvatske vezanih uz potporu bankama koju je Vlada Republike Hrvatske dala u postupku pred sudom EU po predmetu C-567/20 te radi sporazuma Vlade Republike Hrvatske i banaka na temelju kojeg su OTP, RBA, PBZ, ZABA, Erste i Sberbank odustale od tužbe protiv Republike Hrvatske (predlagatelji: 21 zastupnik u Hrvatskome saboru)

Veza: Pismo Hrvatskoga sabora, KLASA: 021-03/23-08/10, URBROJ: 65-23-03 od 14. travnja 2023.

Na temelju članka 147. stavka 1. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. – Odluka Ustavnog suda Republike Hrvatske i 123/20.), Vlada Republike Hrvatske povodom Interpelacije o radu Vlade Republike Hrvatske radi postupanja Vlade Republike Hrvatske vezanih uz potporu bankama koju je Vlada Republike Hrvatske dala u postupku pred sudom EU po predmetu C-567/20 te radi sporazuma Vlade Republike Hrvatske i banaka na temelju kojeg su OTP, RBA, PBZ, ZABA, Erste i Sberbank odustale od tužbe protiv Republike Hrvatske koju je predsjedniku Hrvatskoga sabora podnio 21 zastupnik u Hrvatskome saboru, daje sljedeće

**I Z V J E Š Ć E**

Vlada Republike Hrvatske predlaže Hrvatskome saboru da odbije Interpelaciju o radu Vlade Republike Hrvatske radi postupanja Vlade Republike Hrvatske vezanih uz potporu bankama koju je Vlada Republike Hrvatske dala u postupku pred sudom EU po predmetu C-567/20 te radi sporazuma Vlade Republike Hrvatske i banaka na temelju kojeg su OTP, RBA, PBZ, ZABA, Erste i Sberbank odustale od tužbe protiv Republike Hrvatske koju je predsjedniku Hrvatskoga sabora podnio 21 zastupnik u Hrvatskome saboru, aktom od 31. ožujka 2023., iz sljedećih razloga.

U vezi prvog pitanja koje glasi: „Iz kojeg razloga se Vlada Republike Hrvatske, putem agentice Vlade Republike *Hrvatske pri Sudu EU očitovala u predmetu Suda EU C-567/20, na štetu 55 tisuća korisnika kredita u švicarskim francima koji su konvertirali te kredite*“ navodi se kako slijedi.

Snažno se odbacuje tvrdnja kako je Vlada Republike Hrvatske u postupku pred Sudom Europske unije (u daljnjem tekstu: Sud EU) u predmetu C-567/20 dala potporu bankama i postupila suprotno interesima hrvatskih građana. Također, Vlada Republike Hrvatske nije dala lažni iskaz, odnosno lažno očitovanje, u navedenom postupku.

Vezano uz navod kako je Udruga Franak podnijela kaznenu prijavu protiv zastupnice Republike Hrvatske pred Sudom EU zbog davanja lažnog iskaza u postupku pred Sudom EU u predmetu C-567/20 ističe se kako je ista u potpunosti neosnovana.

Bitno je naglasiti kako je zastupnica Republike Hrvatske pred Sudom EU isključivo zastupala stajališta prethodno utvrđena u očitovanjima Vlade Republike Hrvatske. Prijedlog očitovanja Republike Hrvatske u postupku pred Sudom EU izrađuje Ministarstvo vanjskih i europskih poslova u suradnji s nadležnim tijelima državne uprave, sukladno postupku propisanom Odlukom Vlade Republike Hrvatske o osnivanju Međuresorne radne skupine za europske poslove (Narodne novine, broj 43/16).

Pritom je uvijek i u svim prilikama isključivi cilj Vlade Republike Hrvatske bio zaštititi potrošače uz navođenje niza argumenata usmjerenih na dokazivanje da su Zakon o izmjenama i dopunama Zakona o potrošačkom kreditiranju (Narodne novine, broj 102/15) i Zakon o izmjenama i dopunama Zakona o kreditnim institucijama (Narodne novine, broj 102/15, u daljnjem tekstu: zakoni o konverziji) doneseni radi uspostavljanja narušene ravnoteže između prava i obveza strana u ugovorima.

Tome u prilog ide činjenica da je Europska komisija 19. travnja 2023. zatvorila postupak povrede prava Europske unije koji je još 2016. pokrenula radi navodnog neispunjavanje obveza iz članka 63. i 49. Ugovora o funkcioniranju Europske unije na štetu banaka, donošenjem Zakona o konverziji.

Nadalje, u postupku pred Sudom EU u predmetu C-567/20 pisana očitovanja podnijele su stranke u glavnom postupku tužitelj A.H. i tuženik Zagrebačka banka d.d. te Republika Hrvatska i Europska komisija, kao zainteresirane osobe iz članka 23. Statuta Suda EU.

Također, mišljenje nezavisne odvjetnice Juliane Kokott od 3. veljače 2022. doneseno u navedenom predmetu utvrđuje da su ugovori o konverziji CHF kredita koji se temelje na zakonima o konverziji isključeni iz područja primjene Direktive 93/13/EEZ o nepoštenim uvjetima u potrošačkim ugovorima, u skladu s člankom 1. stavkom 2. iste Direktive.

Sud EU je svoju presudu u ovom predmetu donio neovisno i samostalno, cijeneći i uzimajući u obzir svoju prijašnju praksu i presude u ovom području, mišljenje nezavisne odvjetnice Juliane Kokott, kao i sva dostavljena pisana očitovanja u ovom predmetu, a ne samo pisano očitovanje Vlade Republike Hrvatske.

U vezi drugog pitanja koje glasi: „*Koje je obveze Vlada Republike Hrvatske preuzela sporazumom s bankama na temelju kojega su OTP, RBA PBZ, ZABA Erste i Sberbank odustale od tužbe protiv Republike Hrvatske pred Međunarodnim centrom za rješavanje investicijskih sporova*?“ ističe se kako slijedi.

Nakon konverzije CHF kredita, pred Međunarodnim centrom za rješavanje investicijskih sporova (ICSID) protiv Republike Hrvatske pokrenuti su arbitražni postupci po tužbama stranih banaka i banaka s registriranim sjedištem u Republici Hrvatskoj radi naknade štete zbog navodnih povreda ugovora između Republike Hrvatske i Austrije, Francuske i Mađarske o poticanju i zaštiti ulaganja. Postupke su pokrenule OTP Bank Plc, Erste Group Bank AG, Raiffeisen Bank International AG i Raiffeisenbank Austria d.d., UniCredit Bank Austria AG i Zagrebačka Banka d.d., Addiko Bank AG i Addiko Bank d.d. te Societe Generale S.A., koje su tvrdile da im je Republika Hrvatska zakonima o konverziji nanijela štetu i povrijedila prava koja banke imaju sukladno međunarodnim ugovorima o zaštiti i poticanju ulaganja, a temeljem svojeg pravnog položaja stranih ulagatelja u Republici Hrvatskoj.

Četiri pokrenuta arbitražna postupka nalazila su se u različitim fazama s obzirom da su pokrenuta u razdoblju od četiri godine, dok su dva arbitražna postupka imala ispunjene uvjete za pokretanje u svakom trenutku. Republika Hrvatska je od samih početaka iznosila stav da bankama nije nastala šteta te je arbitražne postupke i postupke pred sudovima u Republici Hrvatskoj smatrala neutemeljenima. Međutim, neovisno o strategiji obrane Republike Hrvatske, arbitražni sudovi svoje odluke temelje na odredbama i načelima međunarodnog prava, a arbitri, kao pravnici, djeluju u različitim pravnim sustavima, pri čemu su hrvatsko pravo i pravna stečevina Europske unije samo neke od činjenica koje se dokazuju u postupku te je, bez obzira na jačinu argumenata, ishod ovakvog tipa sporova uvijek neizvjestan. Državno odvjetništvo Republike Hrvatske koje zastupa interese Republike Hrvatske u arbitražnim postupcima kontinuirano je poticalo Vladu Republike Hrvatske da se navedeni sporovi riješe mirnim putem. Navedeno je i učinjeno te je dana 2. veljače 2021. tadašnji potpredsjednik Vlade Republike Hrvatske i ministar financija na tiskovnoj konferenciji objavio da je dogovoreno mirno rješenje sporova.

Nakon toga su Vlada Republike Hrvatske i OTP Bank Plc, Erste Group Bank AG, Raiffeisen Bank International AG i Raiffeisenbank Austria d.d., UniCredit Bank Austria AG i Zagrebačka Banka d.d., Intesa Sanpaolo Holding International S.A. Luxembourg i Privredna banka Zagreb d.d. te SberbankEurope AG i Sberbank d.d. Zagreb 5. srpnja 2021. obavijestile javnost kako su s danom 30. lipnja 2021. obustavljena četiri arbitražna postupka koje su OTP Bank Plc, Erste Group Bank AG, Raiffeisen Bank International AG i Raiffeisenbank Austria d.d., UniCredit Bank Austria AG i Zagrebačka Banka d.d. vodili protiv Republike Hrvatske pred Međunarodnim centrom za rješavanje investicijskih sporova (ICSID) te da su se s istim datumom, Intesa Sanpaolo Holding International S.A. Luxembourg i Privredna banka Zagreb d.d. te SberbankEurope AG i Sberbank d.d. Zagreb, koje su bile najavile mogućnost pokretanja takvih postupaka, konačno odrekle takve mogućnosti. Navedeno se odnosilo i na postupak koji su Raiffeisenbank International AG i Raiffeisenbank Austria d.d. vodile na Trgovačkom sudu u Zagrebu.

Dakle, banke su se neopozivo, trajno i bez vremenskog ograničenja odrekle prava na bilo kakav arbitražni, sudski ili bilo koji drugi postupak, u Republici Hrvatskoj ili drugdje, protiv Republike Hrvatske koji bi proizlazilo iz donošenja i primjene zakona o konverziji.

Dogovor ne sadrži nikakve financijske obveze za državni proračun, a time - u širem smislu - niti za hrvatske građane te je otklonjena prijetnja državnom proračunu od najmanje 330 milijuna eura, dok je stvarni financijski učinak i viši s obzirom da dva istovrsna postupka nisu, niti će biti pokrenuti. Dodatno, ne prejudicirajući odluku Međunarodnog centra za rješavanje investicijskih sporova o tome je li nastala šteta, treba spomenuti troškove koji nastaju i povezani su s arbitražnim postupcima, kao što su naknade stranog odvjetničkog društva, naknade i troškovi stručnih eksperata, prijevod vrlo opsežne dokumentacije, naknade i troškovi vještaka, troškovi arbitara i sudišta, troškovi svjedoka, putovanja i smještaja za vrijeme trajanja rasprava, a koji nisu zanemarivi.

Otklonjeno je i moguće narušavanje investicijske klime u Republici Hrvatskoj na koje bi zasigurno utjecalo pokretanje novih investicijskih sporova te je omogućeno daljnje stvaranje poticajnog poslovnog okruženja.

S druge strane postignuti dogovor ticao se isključivo odnosa Republike Hrvatske i banaka te ne utječe na odnos banaka i hrvatskih građana. Štoviše, mirno rješenje spora ni na koji način ne utječe na odnos banaka i hrvatskih građana odnosno na sporove koje su vodili ili vode pojedinačni korisnici kredita s bankama, niti u odnosu na iste, pred bilo hrvatskim, bilo europskim sudovima, niti bilo kojoj strani nameće ikakve obveze ili očekivanja.

Briga za potrošače i zaštita potrošača uvijek su bili i ostaju prioritet Vlade Republike Hrvatske te je Vlada Republike Hrvatske, samostalno i u suradnji s Državnim odvjetništvom Republike Hrvatske kontinuirano tijekom posljednjih nekoliko godina poduzimala mjere u svrhu, kako zaštite potrošača, tako i zaštite interesa Republike Hrvatske.

Nakon postavljenih pitanja podnositelji Interpelacije predložili su Hrvatskom saboru donošenje sljedećih zaključaka:

*1. Hrvatski sabor obvezuje Vladu Republike Hrvatske da u roku 30 dana putem nadležnog ministarstva i drugih tijela javne vlasti, poduzme ili Hrvatskom saboru predloži donošenje mjera za zaštitu korisnika kredita sa valutnom klauzulom švicarski franak.*

*2. Hrvatski sabor obvezuje Vladu republike Hrvatske da u roku od 30 dana objavi javnosti tekst sporazuma na temelju kojeg su OTP, RBA, PBZ, ZABA, Erste i Sberbank odustale od tužbe protiv Republike Hrvatske pred Međunarodnim centrom za rješavanje investicijskih sporova.*

Nastavno na predložene zaključke iznosi se sljedeće:

Sud EU je odluku o pravima potrošača prepustio nacionalnim sudovima te bi, s obzirom na činjenicu da je u tijeku niz postupaka pred sudovima u Republici Hrvatskoj, predlaganje bilo kakvih mjera koje bi se odnosile na korisnike kredita u CHF moglo biti smatrano utjecajem, štoviše čak pritiskom na samostalnost i neovisnost sudbene vlasti u Republici Hrvatskoj.

Uvažavajući uvriježenu praksu u postupcima koji se vode pred Međunarodnim centrom za rješavanje investicijskih sporova (ICSID), ali i volju svih strana, zajednički dokument koji je poslužio kao osnova za poduzimanje koraka temeljem dogovora zaštićen je stupnjem tajnosti sukladno Zakonu o tajnosti podataka (Narodne novine, br. 79/07 i 86/12) te bi neovlašteno otkrivanje moglo nanijeti tešku štetu gospodarskim interesima Republike Hrvatske.

Slijedom svega navedenoga, predlaže se Hrvatskom saboru ne prihvatiti zaključke iz naprijed navedenih razloga.

Za svoje predstavnike, koji će u vezi s iznesenim Izvješćem biti nazočni na sjednicama Hrvatskoga sabora i njegovih radnih tijela, Vlada je odredila ministra financija dr. sc. Marka Primorca te državne tajnike Zdravka Zrinušića i Stipu Župana.

**PREDSJEDNIK**

**mr.sc. Andrej Plenković**